**Ngohe Aromatawai: Te pōwhiri**

**Paerewa Paetae Tikanga ā-Iwi 91832:** Te tātari i te whakaawenga a te ahurea Māori i te tuakiri o Aotearoa

**Aronga:** Tikanga ā-Iwi 3.7A v1

**Whiwhinga:** 4

**Te Horopaki**

Ko tāu mahi he whakarite pakipūmeka poto hei aro ki ngā āhuatanga o te ahurea Māori e kitea ana i te tikanga nei, i te pōwhiri.

Ka rangahaua, ka tātaritia ngā tirohanga huhua hei whai whakaaro ki ngā hua ka puta mai i te pōwhiri. Ka whakamāramahia ngā whakaawenga o tēnei tīkanga Māori ki te tuakiri Māori, waihoki, te tuakiri whānui o te motu.

Ka aromatawaingia tāu whakatau whakaaro mō te kaha o te whakaawe o ngā tikanga o te pōwhiri i te tuakiri o Aotearoa.

Kei wareware, me āta whakarite koutou ko te kaiako te roanga o te wā e tutuki pai ai ngā mahi katoa mō tēnei aromatawai.

**Hei Mahi**

Māu ngā āhuatanga o te pōwhiri i te ao hurihuri nei e āta rangahau. Hei tauira, ko te wero, ko te karanga, ko te whaikōrero, ko te haka pōwhiri, ko te waiata, ko te oha, ko te hongi, ko te whāngai i te manuhiri, tae atu ki ngā āhuatanga o te tapu me te noa.

Tautohua ngā momo mātāpuna hei tūhura māu. Wherawherahia ngā kōrero i ngā pukapuka, uiuia ngā pūkōrero me ngā pou kawe tikanga, tirohia ngā pāhotanga me ngā pūrongo pāpāho.

Tirohia ngā tauira o ngā momo pōwhiri ināianei me ngā horopaki maha e kawea ai taua tikanga i te ao hurihuri nei. Ko ētahi horopaki hei tirohanga māu ko te whakatau i ngā manuhiri rangatira o tāwāhi pērā i ngā uri o te whare ariki o Ingarangi, i ngā kaiwaiata rongonui, me te whakatuwheratanga o te Ipu Whutupōro o te Ao i te tau 2011.

Whakaarohia te taha ki tā te Māori kawe i aua tikanga, me te wāhi ki a tauiwi.

Ko ētahi pātai hei whakaaroaro māu:

* He aha ngā hua i puta mai mō te ahurea Māori?
* He aha te urupare atu a te iwi ki aua hua?
* Ko wai mā ngā hunga tautoko, ko wai rānei te hunga whakahē?
* Ka pēhea tēnei kaupapa e whakanui, e whakaawe atu rānei ki ahurea kē? Hei tauira ko te pāhotanga o te pōwhiri ki te whare ariki o Ingarihi me ngā pūrongo pāpāho i puta mō Aotearoa ki tāwāhi.
* He wā e ahu tika mai aua tikanga i te ao Māori, he āhua tāhapa rānei?
* He aha ētahi huarahi hei whakapakari tonu i ngā tikanga o te pōwhiri hei ngā rā e heke mai nei?
* He pēhea ki ō whakaaro te āhua o te kawe i te pōwhiri i aua horopaki?

Me āta taunaki ō mahi katoa mā te whakamahi i ngā kōrero tautoko. Nō reira, rangahaua ngā mātāpuna huhua, pēnei i te uiui tangata, ngā tuhinga hītori, ngā mōheni, ngā nūpepa, ngā raraunga me ngā waiata tawhito.

**Ngā Rauemi**

Te pōwhiri ki a Wheao Harry me Tapairu Meghan

*Te Karere* – https://www.youtube.com/watch?v=tyGdFEdWowU

*NZ Herald* – https://www.nzherald.co.nz/nz/news/article.cfm?c\_id=1&objectid=12151869

Te Whakatuwheratanga o te Ipu Whutupōro o te Ao 2011

https://www.theguardian.com/sport/blog/2011/sep/09/rugby-world-cup-2011-opening-ceremony

Te pōwhiri ki a Ed Sheeran

https://www.maoritelevision.com/news/regional/ed-sheeran-enjoys-powhiri-ahead-auckland-concert

Te pōwhiri ki a Khalid

http://www.scoop.co.nz/stories/CU1711/S00229/singer-khalid-inspired-by-maori-traditional-ceremony.htm

**Taunakitanga: Tikanga ā-Iwi 3.7A Te pōwhiri**

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka matapaki i ngā āhuatanga matua o te tuakiri o Aotearoa, mai i ngā tirohanga huhua.  Ka matapaki ko ēhea o ngā āhuatanga matua i ahu tika mai i te ahurea Māori, i ahu tāhapa mai rānei, ā, nā te aha i pērā ai.  Ka whakatau whakaaro mō te kaha o te whakaawe a te ahurea Māori i te tuakiri o Aotearoa, ka taunaki ai.  *Hei tauira:*  *Kua matapakihia ngā āhuatanga matua o te tuakiri o Aotearoa me te whakaawenga o te ahurea Māori. Kua matapakihia ngā tirohanga huhua i puta i te rangahau, ā, kua whakatau whakaaro mō te kaha o te whakaawenga o ngā pōwhiri me ngā whakatuwheratanga i te tuakiri o Aotearoa whānui me te taunaki i ngā kōrero i kohia.* | Ka matapaki ko ēhea o ngā āhuatanga matua i ahu tika mai i te ahurea Māori, i ahu tāhapa mai rānei, me ngā hua ka puta.  Ka whakatau whakaaro mō te kaha o te whakaawe a te ahurea Māori i te tuakiri o Aotearoa, ka āta taunaki ai.  *Hei tauira:*  *Kua matapakihia te kaha o te whakaawenga o te ahurea Māori i te tuakiri o Aotearoa me ngā hua ka puta. Kua matapakihia ngā tirohanga huhua i puta i te rangahau, ā, kua whakatau whakaaro mō te kaha o te whakaawenga o ngā pōwhiri me ngā whakatuwheratanga i te tuakiri o Aotearoa whānui me te āta taunaki i ngā kōrero i kohia.* | Ka matapaki ko ēhea o ngā āhuatanga matua i ahu tika mai i te ahurea Māori, i ahu tāhapa mai rānei, me ngā hua whānui ka puta ake.  Ka tino mātau te whakatau whakaaro mō te kaha o te whakaawe a te ahurea Māori i te tuakiri o Aotearoa, ā, ka pēhea pea tāna whakaawe tonu i te tuakiri o Aotearoa, ka taunaki ai.  *Hei tauira:*  *Kua matapakihia te kaha o te whakaawenga o te ahurea Māori i te tuakiri o Aotearoa me ngā hua whānui ka puta ake. Kua matapakihia ngā tirohanga huhua i puta i te rangahau, ā, kua tino mātau te whakatau whakaaro mō te kaha o te whakaawenga o ngā pōwhiri me ngā whakatuwheratanga i te tuakiri o Aotearoa whānui, me tōna āhua hei ngā rā kei te heke mai me te āta taunaki i ngā kōrero i kohia.* |